**Luis López Ballesteros Varela**, nado en Vilagarcía de Arousa o 21 de xuño de 1782 e finado en Madrid o 13 de outubro de 1853, foi un militar e político galego, Señor do pazo da Golpilleira.

Primeiros anos e guerra da independencia
----------------------------------------

*Artigo principal**:* Guerra da independencia española.
Quedou orfo de pai ós 4 anos. Súa nai e toda a súa familia materna era de Dodro, señores do pazo de Tarrío. Estudou leis na Universidade de Santiago de Compostela.

Durante a ocupación francesa de España o 8 de maio de 1808 proclamou a independencia da comarca de Vilagarcía, do Imperio Napoleónico; foi o primeiro levantamento en Galicia. As tropas francesas entraron en Vilagarcía un ano despois para tomar represalias. Foi vogal da Xunta Suprema do Reino de Galicia e coa represión napoleónica houbo de escapar nunha nave inglesa. En 1813 foi procurador síndico do Concello de Vilagarcía de Arousa. Durante a guerra da independencia exerce coma comisario de guerra.

Restauración absolutista
------------------------

*Artigo principal**:* Reinado de Fernando VII de España.
En 1814, marcha a Madrid e ingresa coma oficial duodécimo en Facenda e no 1818 Fernando VII noméao *Director Xeral de Rendas*. No ano 1820, trala proclamación do pronunciamento de Riego, solicita a xubilación por fidelidade ó monarca. O 24 de xaneiro de 1822 foi nomeado Ministro de Facenda, porén cesou do cargo ós 6 días. 

Unha vez concluído o Trienio liberal, durante a *Década Ominosa* con Fernando VII, foi nomeado Ministro de Facenda o 2 de decembro de 1823, e aguantou no cargo durante 9 anos, que representa un tempo considerable para un cargo ministerial do século XIX, adoptando medidas de relevancia, coma a creación da Bolsa de Madrid, a aprobación do Código de Comercio, a *Lei de Axuizamento dos Negocios e Causas Comerciais* e a creación por primeira vez na historia de España dun orzamento anual co que se pretendía paliar a débeda. 

Tamén crea as *Intendencias de Guerra e da Mariña*, a *Junta de Fomento de Riqueza Pública* e a *Caixa de Amortización da Débeda*. Negociou con Francia e Inglaterra para liquidala débeda. Fundou o Banco Español de San Fernando, sobre as cinsas do Banco de San Carlos. Amais estableceu en Madrid o Conservatorio das Artes. Creará tamén a Inspección Fiscal de Aduanas e o *expediente de responsabilidades dos funcionarios*. Por todo isto considérase o fundador da facenda moderna en España.

Últimos anos e descendencia
---------------------------

En 1832 é nomeado Conselleiro de Estado pero unha vez morto Fernando VII retirase da política.

Foi director da Real Academia da Historia e senador en tres ocasións; pola provincia de Pontevedra e pola da Coruña en 1844. É nomeado por Ramón María Narváez senador vitalicio en 1845. Juan Bravo Murillo noméao presidente do Consello de Ultramar. En 1846 Isabel II de España ofrécelle a carteira de Facenda, pero declina a proposición.

Estaba en posesión da Gran Cruz da Orde de Carlos III, da Orde de San Genaro de Nápoles, da Lexión de Honra de Francia, e da Orde da Torre e a Espada de Portugal.

Foi pai de Diego López Ballesteros, presidente do Congreso dos Deputados de España entre 1862 e 1863 amais de Ministro de Ultramar.

|  |  |  |
| --- | --- | --- |
| Predecesor:***Luis Sorela Carcaño

---

Juan Bautista Erro y Azpiroz*** |  **Ministro de Facenda** 24 de xaneiro - 30 de xaneiro de 1822

---

2 de decembro de 1823 - 30 de setembro de 1832 | Sucesor:***Luis Sorela Carcaño

---

Victoriano de Encima y Piedra*** |

|  |  |  |
| --- | --- | --- |
| Predecesor:**-** |   **Real Academia da Historia: Medalla 30** 1841 - 1853 | Sucesor:***Juan Manuel Montalbán y Hernanz*** |

Notas
-----

1. ↑  "Villagarcia rinde homenaje a los primeros en alzarse en armas contra la invasion francesa en 1808", *ABC* (24-5-2009), en castelán.

Véxase tamén
------------

### Bibliografía

* *Libro sobre Ministros de Hacienda. Luis López Ballesteros* Arquivado 28 de setembro de 2013 en Wayback Machine. en *pdf*. *Ministerio de Facenda*.
* Rivas Santiago, Natalio. *Luis López Ballesteros : gran ministro de Fernando VII*. Madrid, 1945.

|  |  |
| --- | --- |
| Control de autoridades | 
* Wd: Q9025173
* WorldCat
* VIAF: 33569167
* BNE: XX1004294
* BNF: 122341010
* BVMC: 33639
* CERL: cnp00543329
* DBE: luis-lopez-ballesteros
* EBID: ID
* FAST: 247091
* GEC: 0038437
* GND: 118956264
* ISNI: 0000 0000 8112 7070
* LCCN: n88299002
* SUDOC: 031047483
* Senadores de España (1834-1923): 1610

 |